b'\n_START_ARTICLE_\nFranc Novak (zdravnik)\n_START_SECTION_\nPartizanski borec in zdravnik\n_START_PARAGRAPH_\nPoliti\xc4\x8dno neopredeljeni mlad zdravnik, skavt in ljubiteljski \xc5\xa1portnik, je v doma\xc4\x8dem okolju skromne dru\xc5\xbeine nadu\xc4\x8ditelja in v \xc4\x8dasu sedemletnega volontiranju spoznal socialno stisko predvojne Jugoslavije. \xc5\xbde leta 1941 se je brez pomislekov odlo\xc4\x8dil za sodelovanje v NOB. Partizan\xc5\xa1\xc4\x8dino je pri\xc4\x8del kot zdravnik in borec\xc2\xa0\xc2\xbbLuka\xc2\xab\xc2\xa0v 1. SNOUB \xc2\xbbTone Tom\xc5\xa1i\xc4\x8d\xc2\xab, kasneje pa je bil eden izmed organizatorjev partizanske medicine, ki se je odlikovala po \xc5\xa1tevilnih skritih bolni\xc5\xa1nicah, \xc4\x8desar drugje v Jugoslaviji niso poznali. Od leta 1943 je bil na\xc4\x8delnik sanitete Glavnega \xc5\xa1taba NOV in POS. Kot odposlanec se je udele\xc5\xbeil Zbora odposlancev slovenskega naroda v Ko\xc4\x8devju._NEWLINE_Med drugim je v partizanih tudi uspesno operiral Dano Kozak, partizanko in zeno enega od osnoviteljev komunisticne partije Slovenije Vlada Kozaka (1907-1985). Dana je imela vnet zob, Luka pa zoba ni izdrl, pac pa je z nozem naredil manjso odprtinico v celjust tako da je gnoj odtekel. Za anestezijo so Dano opili z alkoholom. Kmalu po operaciji si je opomogla in nadaljevala boj proti okupatorju.\n_START_SECTION_\nStrokovno delo\n_START_PARAGRAPH_\nFranc Novak se je zgodaj opredelil za specialnost ginekologija in je slovensko porodni\xc5\xa1tvo in ginekologijo pripeljal, kot naslednik mentorja in prijatelja akad. prof. dr. Pavla Luna\xc4\x8dka do velike mednarodne veljave in prakti\xc4\x8dnih uspehov, ki so se kazali po strokovnih izmenjavah, uspe\xc5\xa1nih zahtevnih operacijah in nizki stopnji umrljivosti porodnic in novorojencev. Znamenite so bile Novakove izbolj\xc5\xa1ave radikalnih histerektomij (Wertheimovih operacij). Z izbolj\xc5\xa1avami je zmanj\xc5\xa1al pojavljanje vaginalnih fistul s 17\xc2\xa0% na 2\xc2\xa0% . Franc Novak je avtor knjige o ginekolo\xc5\xa1ki operacijski tehniki, ki je bila zaradi odli\xc4\x8dne prakse in nazornih opisov ob izdaji leta 1978 zelo dobro ocenjena; je bila ponatisnjena in prevedena v ve\xc4\x8d jezikov.\n_START_SECTION_\nDru\xc5\xbeinsko \xc5\xbeivljenje\n_START_PARAGRAPH_\nPo drugi svetovni vojni se je Novak poro\xc4\x8dil s politi\xc4\x8darko in partizanko Vido Tom\xc5\xa1i\xc4\x8d (vdova po heroju Tonetu Tom\xc5\xa1i\xc4\x8du, \xe2\x80\xa0 1942). V skladnem zakonu sta se rodila sin Branko Novak (elektroin\xc5\xbeenir) in h\xc4\x8di \xc5\xbdiva Novak (poro\xc4\x8dena Antoli\xc4\x8d). H\xc4\x8di je stopala po o\xc4\x8detovih stopinjah in postala spo\xc5\xa1tovana ginekologinja-porodni\xc4\x8darka. \xc4\x8clan dru\xc5\xbeine je bil tudi sin Vide Tom\xc5\xa1i\xc4\x8d iz prvega zakona Miha Tom\xc5\xa1i\xc4\x8d.'